
12.8.2026 th Savenius Raili, th Klaavu Olga, th Lindfors Viivi, pe Rautakorpi Anna-Kaarina, yl Puhalainen Eija
Tiedote opiskeluterveydenhuollon palveluista lukioissa
Opiskeluterveydenhuolto on osa ennaltaehkäisevää terveydenhuoltoa ja opiskeluhuoltoa. Sen tavoitteena on edistää opiskelijoiden terveyttä ja hyvinvointia sekä tukea heidän opiskelukykyään ja opiskeluympäristön hyvinvointia.
Opiskeluterveydenhuoltoon oikeutetut opiskelijat
Opiskelijat, jotka suorittavat lukiotutkintoa.
Opiskeluterveydenhuollon palvelut eivät kuulu aikuisten lukiokoulutuksessa opiskeleville.
Terveystarkastukset
· Oppivelvollisuusikäisellä opiskelijalla opiskeluterveydenhuoltoon sisältyy terveydenhoitajan tekemä terveystarkastus, jonka ajankohta määräytyy sähköisen terveyskyselyn perusteella järjestettäväksi ensimmäisenä tai toisena opiskeluvuonna.
· Opiskelijalle, joka saa erityisopetusta tai kohdennettua tukea tai jonka terveydentilan ja opiskelukyvyn selvittäminen on tarpeellinen, järjestetään aina terveydenhoitajan tarkastus ensimmäisenä opiskeluvuonna.
· Toisen vuoden oppivelvollisuusikäiselle opiskelijalle tehdään lääkärin terveystarkastus.  Keväällä 2027 terveystarkastuksen yhteydessä tehdään kutsuntavelvollisten poikien (vuonna 2009 syntyneet) ennakkoterveystarkastus. 
· Kutsuntavelvollisten uusittavat ennakkoterveystarkastukset ja naisten vapaaehtoiseen asepalvelukseen hakeutuvien ennakkoterveystarkastukset tehdään terveysasemilla.
· Ensimmäisen vuoden oppivelvollisille opiskelijoille lääkärin terveystarkastus tehdään tarpeen mukaan.
 
Opiskeluterveydenhuollon terveystarkastukset ovat opiskelijoille vapaaehtoisia, mutta terveystarkastuksista poisjäävän opiskelijan tuen tarve tulee selvittää (valtioneuvoston asetus VNA 93/2026). 

Jos alaikäinen opiskelija ei tule toiselle varatulle ajalle terveystarkastukseen tai jos terveydenhoitajalla tai lääkärillä herää huoli opiskelijan tai perheen hyvinvoinnista jo ensimmäisen poissaolon jälkeen terveydenhoitaja tai lääkäri ottaa yhteyttä huoltajaan esim. soittamalla, tekstiviestillä tai kirjeitse pyytäen vastausta poisjääntiin. Edellä mainitusti toimitaan myös, jos opiskelijaa ei ole tavoitettu eikä terveystarkastusta ole voitu tarjota opiskelijalle aiemmin.
 
Jos täysi-ikäinen opiskelija ei saavu varatulle terveystarkastusajalle (terveydenhoitajan tai lääkärin aika) tarjotaan hänelle uutta aikaa ja pyydetään opiskelijaa ilmoittamaan, mikäli hän ei halua tulla terveystarkastukseen. Jos huoli herää täysi-ikäisen opiskelijan hyvinvoinnista, tuen tarve selvitetään.
Kiireellinen sairaanhoito
Kiireellisessä sairaanhoidossa opiskelija on yhteydessä hyvinvointialueen päivystykseen. Kiireellisellä sairaanhoidolla tarkoitetaan äkillisen sairastumisen, vamman, pitkäaikaissairauden vaikeutumisen tai toimintakyvyn alenemisen edellyttämää välitöntä arviota tai 
hoitoa, jota ei voida siirtää ilman sairauden pahenemista tai vamman vaikeutumista.
Kun harkitset lähtöä päivystykseen, ota ensin yhteyttä soittamalla Päivystysavun numeroon 116117 tai sähköisesti chatissa. Päivystysavussa arvioidaan hoitosi tarve ja ohjataan tarvittaessa oikeaan hoitopaikkaan.

Hätätilanteessa soita 112.
Terveydenhoitajaan voi olla yhteydessä seuraavissa asioissa:
· Terveystottumuksiin ja hyvinvointiin liittyvä ohjaus ja neuvonta esim. uni, ravitsemus, liikunta, media, pelaaminen
· Opiskelukykyyn vaikuttavat terveydelliset tekijät esim. opintojen sujuminen, ammatinvalinta, poissaolot, ihmissuhdeasiat, kiusaaminen
· Mielenterveyteen liittyvät asiat esim. ahdistuneisuus, masennus, syömishäiriö, jännittäminen
· Päihteiden käyttöön liittyvät asiat esim. tuki vähentämiseen tai lopettamiseen
· Raskauden ehkäisy ja seksuaaliterveys, esim. maksuton ehkäisy alle 25-vuotiaille ja
lähetteet seksitautitesteihin
· Keskittymisvaikeudet
· Opiskelijan rokotukset
· Nuoren kuntoutusrahahakemukset
· Kuulon, näön, verenpaineen ja painon mittaukset
· Sairaanhoidolliset asiat esim. allergia, ihottuma, akne, päänsärky, kuukautiskivut. Pääsääntöisesti sairaanhoidon palvelut järjestetään terveysasemilla
· Lievät tapaturmat avovastaanottoaikoina

Opiskeluterveydenhuollossa ei hoideta vapaa-ajan tapaturmia, vatsatautioireisia, akuuttia korvakipua eikä hengitystieinfektioita. Opiskeluterveydenhuollossa terveydenhoitajat eivät kirjoita sairaslomatodistuksia. Tarvittaessa opiskelija voi olla näissä asioissa yhteydessä terveysaseman keskitettyyn ajanvaraukseen.
Yhteydenotto 
Terveydenhoitajan vastaanotolla asioidaan pääasiassa ajanvarauksella. Sähköinen ajanvaraus Oma Kymenlaakson kautta on ensisijainen yhteydenottotapa.  Sähköisen ajanvarauksen (Oma Kymenlaakso www-sivut tai app) kautta voi varata ajan terveystarkastukseen, vastaanottokäynnille lähi- tai etävastaanotolle, rokotuskäynnille tai raskauden ehkäisyyn liittyen lähi- tai etävastaanotolle. Ajan voi varata myös soittamalla, tekstiviestillä, sähköpostilla tai tulemalla paikan päälle avovastaanottoaikana. Koululääkärin ajat varataan terveydenhoitajan kautta.
Kouvolan Yhteislyseo, Kouvolan toimipiste
Tuula Levänen, tuula.levanen(at)kymenhva.fi, puh. 0407268448
Raili Savenius, raili.savenius(at)kymenhva.fi, puh. 0404884031
Viivi Lindfors, viivi.lindfors(at)kymenhva.fi, puh. 0400561561

Avovastaanottoajat: ma-pe klo 9:30-10:00 ja klo 11:15-11:45


Kouvolan Yhteislyseo, Kuusankosken toimipiste 
Raili Savenius, raili.savenius(at)kymenhva.fi, puh. 0404884031

Avovastaanottoajat: ke-pe klo 9:30-10:00 ja klo 11:15-11:45
Asiakasmaksut 
Opiskeluterveydenhuollon palvelut ovat maksuttomia, ainoastaan peruuttamatta ja käyttämättä jääneestä ajasta peritään maksu. Maksua ei peritä alle 18-vuotiailta eikä lakisääteisistä opiskeluterveydenhuollon terveydenhoitajan tai lääkärin terveystarkastuksista. 

Maksu peritään, jos ilman hyväksyttävää syytä jättää saapumatta varattuna aikana vastaanotolle. Maksua ei peritä, jos peruutus on tehty viimeistään 24 tuntia ennen varattua aikaa/palvelun alkamista. Sähköisesti varatun ajan voit siirtää tai perua OmaKymenlaakson kautta. Ajan voi peruuttaa myös tekstiviestillä soittamalla, sähköpostilla tai tulemalla avovastaanotolle. 

